Κειμήλια του Βασιλείου της Ελλάδας

Τα κειμήλια του Βασιλείου της Ελλάδας είναι σύνολο συμβολικών αντικειμένων (στέμμα, σκήπτρο και σφαίρα) που έφθασαν στην Ελλάδα μαζί με τον Βασιλέα Όθωνα Α΄, λίγο καιρό μετά την εκλογή του στον θρόνο, το 1832. 

 Ιστορικά Στοιχεία 
Μετά την εκλογή του στον Θρόνο της Ελλάδας το 1832, ο Όθων Α΄ της Ελλάδας μετέφερε μαζί του βασιλικά εμβλήματα, τα οποία άνηκαν στον Οίκο του Βίττελσμπαχ:  

 ένα Στέμμα, 
 ένα Σκήπτρο και 
 μία Σφαίρα.

Τα καθιέρωσε, τότε, ως τα βασιλικά κειμήλια του Στέμματος της Ελλάδας. Ωστόσο, μία εξέγερση ανέτρεψε τον Όθωνα Α΄ το 1862 και ο βασιλέας υποχρεώθηκε σε εξορία στην Βαυαρία, μεταφέροντας μαζί του τα βασιλικά κειμήλια. Με τον θάνατό του, κληροδοτήθηκαν στον Πρίγκιπα Λεοπόλδο, Διάδοχο του Όθωνα.

Σχεδόν έναν αιώνα αργότερα, και πιο συγκεκριμένα τον Δεκέμβριο του 1959, ο Δούκας Αλβέρτος της Βαυαρίας, επικεφαλής του Οίκου του Βίττελσμπαχ και απόγονος του Πρίγκιπα Λεοπόλδου, απέστειλε τον υιό του, Δούκα Μαξιμιλιανό - Εμμανουήλ της Βαυαρίας στην Αθήνα, προκειμένου να αναγνωρίσει επισήμως τα δικαιώματα επί του θρόνου του Οίκου του Όλντενσμπουργκ. Ο Πρίγκιπας παρέδωσε, τότε, στον Βασιλιά Παύλο το σύνολο των βασιλικών κειμηλίων, τα οποία είχε πάρει μαζί του στην εξορία ο Όθων Ricardo Mateos Sainz de Medrano, La Familia de la Reina Sofίa, La Dinastía griega, la Casa de Hannover y los reales primos de Europa, Madrid, La Esfera de los Libros, 2004, σ. 130..

Τον Ιούλιο του 2023, εντοπίστηκαν στα Ανάκτορα του Τατοΐου από υπαλλήλους του Υπουργείου Πολιτισμού, το Στέμμα, το Σκήπτρο και το Ξίφος. Στις 31 Μαΐου 2024, σε ειδική τελετή, παρουσιάστηκαν προς έκθεση, στην αίθουσα Τροπαίων «Ελευθέριος Βενιζέλος» της Βουλής των Ελλήνων (Παλαιών Ανακτόρων) για 49 έτη.

Θα εκτεθούν στην τροπαιοθήκη των Παλαιών Ανακτόρων (Βουλή των Ελλήνων).

 Τα κειμήλια 

 Στέμμα 
Τα υλικά κατασκευής του Στέμματος είναι χρυσός και επιχρυσμωμένο μέταλλο, σμάλτο και βελούδο. Φέρει επιγραφή "Fossin et fils Joailliers du Roi à Paris" και είναι έχει ύψος 25 εκατοστά.

Το Στέμμα φέρει στεφάνι διακοσμημένο με φυτική ταινία που παραπέμπει σε δάφνινο στεφάνι. Στο σημείο αυτό υπάρχει επιγραφή με την υπογραφή του καλλιτέχνη. Από εκεί ξεκινάνε οκτώ τόξα, διακοσμημένα με αρχαιοπρεπή φύλλα άκανθας και λεοντοκεφαλές, από τα οποία φύονται αντίστοιχα οκτώ τοξωτά στελέχη σε σχήμα κλαδιών φοίνικα. Η όλη σύνθεση ενώνεται στο κέντρο όπου σχηματίζεται η επίστεψη του στέμματος με την υδρόγειο σφαίρα, κάτω από τον σταυρό. Στο εσωτερικό διατηρείται το πορφυρό βελούδο.

 Σκήπτρο 
Τα υλικά κατασκευής του Σκήπτρου είναι χρυσός και επιχρυσμωμένο μέταλλο, σμάλτο. Φέρει επιγραφή "Fossin et fils Joailliers du Roi à Paris" και είναι έχει ύψος 78 εκατοστά.

Το Σκήπτρο αποτελείται από τρία επιμήκη στελέχη που ενώνονται με κομβία διακοσμημένα. Στην επίστεψη φέρει στέμμα ολόγλυφο που στο εσωτερικό έχει διακόσμηση με σμάλτο. Στο ανώτερο κυβικό κομβίο σύνδεσης εναλλάσσεται διακόσμηση, με το μονόγραμμα του Όθωνα Α' της Ελλάδας και σμάλτο με λευκό σταυρό. Στην ένωση των κεραιών διακρίνονται τα χρώματα της βαυαρικής σημαίας. Ακολουθεί στέλεχος, χωρίς διακόσμηση και κομβίο με αντίστοιχη διακόσμηση, όπου αντί για το μονόγραμμα του Όθωνα απεικονίζονται ολόσωμοι αντωποί λέοντες. Το κεντρικό στέλεχος είναι ολόκληρο διακοσμημένο με φυτική διακόσμηση άκανθας. Το κατώτερο στέλεχος απολήγει σε σφαίρα με φυτική διακόσμηση. Σε αυτό το σημείο είναι εγχάρακτη η επιγραφή του κατασκευαστή.

 Ξίφος 
Τα υλικά κατασκευής του Ξίφους είναι χρυσός και επιχρυσμωμένο μέταλλο, σμάλτο και λάπις λάζουλι. Φέρει επιγραφή "Manceaux Fabricant d'armes et Fossin et Fils Joailliers du Roi à Paris" και είναι έχει ύψος 92 εκατοστά.

Το ξίφος φέρει περίτεχνα διακοσμημένη λαβή και θήκη, όπου κυριαρχούν τα φυτικά και ζωικά μοτίβα. Η λαβή σχηματίζεται από λαζουλίτη λίθο και απολήγει σε κομβίο, όπου απεικονίζονται ανάγλυφα δύο γυναικείες μορφές. Η διακόσμηση συνεχίζεται και στον σταυρό που σχηματίζουν τα οριζόντια στελέχη του δακτυλοφύλακα. Η θήκη φέρει στο άνω άκρο ανάγλυφο το μονόγραμμα του Όθωνα και ακολουθεί το Εθνόσημο της Ελλάδας, σε σμάλτο. Στην πίσω όψη διαμορφώνεται διάχωρο με την επιγραφή του κατασκευαστή. Οι οπές για την ανάρτηση του ξίφους σχηματίζονται από ελισσόμενα φίδια. Η όλη σύνθεση περικλείεται από λεπτή ζώνη με λεοντοκεφαλές. Κοντά στη βάση της θήκης διακρίνεται παράσταση με γυναικεία μορφή, μάλλον Νίκη, που περιβάλλεται από μετάλλιο σε σχήμα φοίνικα, ενώ στο βάθος διακρίνονται πολεμικά τρόπαια. Στη χαμηλότερη διακοσμητική ζώνη και των δύο όψεων, διακόσμηση με δελφίνια που ελίσσονται γύρω από τρίαινα.

 Παραπομπές 

 Εξωτερικοί Σύνδεσμοι 

 Ιστοσελίδα Υπουργείου Πολιτισμού

Κατηγορία:Εθνικά σύμβολα της Ελλάδας
Κατηγορία:Μοναρχία της Ελλάδας
Κατηγορία:Όθων Α΄ της Ελλάδας